Lav løn, udmarvende arbejdsdage i lastbilen og kummerlige boligforhold.

Sådan ser virkeligheden ud for en lang række filippinske chauffører, der kører lastbil i Europa for den danske vognmand Kurt Beier. Filippinerne er indkvarteret i en lejr hos vognmandens afdeling i den sønderjyske by Padborg nær grænsen til Tyskland.

De bor bag pigtråd i containere under kummerlige forhold, sover på skummadrasser på gulvet, laver mad udenfor og har i alt fire toiletter. 3F Aabenraa har fået kontakt til en del af de filippinske chauffører.

- Chaufførerne bor i noget, de fleste mennesker vil kalde slum. Sådan kan man simpelthen ikke behandle mennesker, siger 3F-afdelingens formand Kim Brandt.

Dybt chokerede chauffører

Fagbladet 3F har talt med en række af de filippinske lastbilchauffører. De er meget utilfredse med deres forhold hos den jyske vognmand - og oplyser, at der er i alt omkring 200 chauffører tilknyttet lejren i Padborg, som bor der på skift.

- Vi blev lokket til Europa med løfter om gode job. Vi er dybt chokerede over de svinske forhold, vi bliver budt, siger en filippinsk chauffør, der ønsker at være anonym, fordi han er bange for ellers at blive fyret.

Flere af chaufførerne fortæller, at de fryser i lejren.





3F: To euro i timen

Chaufførerne oplyser, at de arbejder sammen to og to, og at de typisk er på arbejde i lastbilen i 18 timer ad gangen. I ni af timerne kører den ene chauffør lastbilen, mens den anden sidder ved siden af i førerhuset.

Ifølge flere af de filippinske chaufførers ansættelseskontrakter skal de have i alt 1.060 amerikanske dollars i løn og diæter om måneden. Det svarer til cirka 6.800 kroner.

3F har lavet en beregning af filippinernes timeløn ud fra kontrakter, løn og reel arbejdstid.

- De får omkring to euro i timen svarende til 15 kroner, siger Kim Brandt.

Til sammenligning tjener en typisk dansk eksportchauffør ifølge 3F mellem 26.000 og 32.000 kroner om måneden, hvis overenskomsten følges. Ligesom en dansk chauffør har mulighed for at se familien jævnligt.

Formand for 3F Aabenraa, Kim Brandt, er rystet over forholdene.

- Det er social dumping af værste skuffe. Jeg har aldrig set værre forhold i Danmark. Det er en meget grov udnyttelse af chaufførerne, og det underminerer fuldstændig forholdene i transportbranchen. Myndighederne og politikerne må straks gribe ind og stoppe udnyttelsen af chaufførerne og ødelæggelsen af arbejdsmarkedet i Danmark og Europa, siger han.

Forsker: Det kan lovligt lade sig gøre

Kurt Beier udnytter et hul i lovgivningen. Filippinerne får opholds- og arbejdstilladelse i Kurt Beiers datterselskab i Polen. Når de har fået arbejdstilladelse i Polen, kan de frit tage videre til andre lande - som Danmark - og tage arbejde helt lovligt.

Ifølge arbejdsmarkedsforsker Jonas Felbo-Kolding fra FAOS på Københavns Universitet kan de enkelte lande selv regulere, hvor mange mennesker fra tredjelande, de vil lukke ind i landet for at løse behovet for arbejdskraft.

- De nyder godt af arbejdskraftens og tjenesteydelsers frie bevægelighed inden for EU, siger Jonas Felbo-Kolding og tilføjer:

- Der er ingen tvivl om, at transportbranchen i Danmark er under stort pres. Tidligere hyrede arbejdsgiverne polske og rumænske chauffører. Den rolle kan på sigt i stadig højere grad blive overtaget af borgere fra tredjelande, siger Jonas Felbo-Kolding.

Læs også: Politiet efterforsker om filippinske chauffører er ofre for menneskehandel

De filippinske chauffører er formelt set ansat i et polsk datterselskab. Fagbladet 3F er kommet i besiddelse af et dokument, hvor transportfirmaet selv oplyser, at det 28. marts 2018 beskæftigede 293 personer.

Sagen bringes op i EU

Medlem af Europa-Parlamentet Rina Ronja Kari besøgte selv for nylig lejren i Padborg. Hun mener, at lejren ligner noget fra de værste slumkvarterer i Indien.

- Jeg er rystet og mangler ord. Det er svært at beskrive så umenneskelige levevilkår og vanvittig ringe hygiejniske forhold, som chaufførerne risikerer at blive syge af. Det er helt uacceptabelt, siger Rina Ronja Kari, der er valgt for Folkebevægelsen mod EU.

Hun understreger, at hverken den danske lovgivning eller EU-lovgivningen er stram nok til at forhindre udnyttelsen af filippinere og andre udlændinge.

- Jeg tager Padborg-sagen op i EU-Parlamentet og viser dokumentationen frem. Det kan forhåbentlig få mine EU-kolleger til at indse alvoren. Lejren i Padborg er præcis et eksempel på, at reglerne i dag er helt forkerte, og vi har brug for at stramme dem meget op. Den slags udnyttelse skal stoppes fuldstændig, siger Rina Ronja Kari.

Direktør afviser anklager

Direktøren for Kurt Beier Transport A/S, Karsten Beier, afviser, at chaufførerne bor i slum - og oplyser, at firmaet overholder alle love og regler.

De filippinske chauffører siger til os, at der bor 200 nede i lejren?

- Nå, dem vil jeg gerne have navnene på, siger Karsten Beier.

Så du mener ikke, at der bor 200?

- Nej. Der bor mellem to og 25 vil jeg skyde på. Det går op og ned.

Karsten Beier ønsker ikke at kommentere på kritikken fra de filippinske chauffører, 3F og Rina Ronja Kari.

Direktøren ønsker heller ikke at kommentere chaufførernes lønforhold.